Publication: Magyar Közlöny
Issue: MK-2000-46 (Year: 2000, Number: 46)
Era: 1990-2004
Section: [61/1992. (XI. 20.) AB határozat, ABH 1992, 280.].
Paragraph Index: 309

[61/1992. (XI. 20.) AB határozat, ABH 1992, 280.]. 2000/46. szám Az Alkotmánybíróság álláspontja szerint ilyen értelemben a demokrácia értékei mellett elkötelezett közösségek védelmét az Alkotmánynak az emberek egyenlőségére, a diszkrimináció tilalmára vonatkozó 70/A. §-a és az Alkotmány 54. § (1) bekezdésében foglalt emberi méltósághoz való alapvető jog alapozza meg. Bár az Alkotmány 54. § (1) bekezdése az „ember” jogaként határozza meg az emberi méltósághoz való alapvető jogot, az Alkotmánybíróság egyik alaphatározatának tekintett Abh. is hivatkozott „a közösségek méltóságának hatékony védelmére” (V. 4. pont utolsó bekezdés). Az Alkotmánybíróság „az emberek bizonyos közösségei” (IV. 1. pont utolsó bekezdés), „az emberek meghatározott csoportjai” (IV. 2. pont első bekezdés) védelmét — akár a véleménynyilvánítási szabadság korlátozása útján is — lehetségesnek tartotta. Az Abh. határozottan utalt arra, hogy „a csoporthoz tartozók becsületét, méltóságát” (V. 2. pont) az ezt fenyegető veszély ellen védeni lehet. Az Abh. kifejezetten kimondta, hogy „a közösségek méltósága a véleménynyilvánítási szabadság alkotmányos korlátja lehet” (V. 4. pont utolsó bekezdés).

Source: https://magyarkozlony.hu/hivatalos-lapok/0ccbb64ec94ebd85f1719c39190972a33a8c9f79/dokumentumok/a6bbca2e2ab03b44e902c8a22391a33f39c957d6/letoltes